অ্যামান্ডা সাইফ্রেড
অ্যামান্ডা মিশেল সাইফ্রেড (/ˈsaɪfrɛd/ SY-fred; জন্ম ৩ ডিসেম্বর ১৯৮৫) একজন মার্কিন অভিনেত্রী, মডেল এবং সঙ্গীতশিল্পী। তিনি ১১ বছর বয়সে মডেল হিসেবে তার কর্মজীবন শুরু করেছিলেন এবং ১৫ বছর বয়সে সোপ অপেরা অ্যাজ দ্য ওয়ার্ল্ড টার্নস (১৯৯৯-২০০১) টেলিভিশন ধারাবাহিকে অভিনয় শুরু করেন। ২০০৪ সালে মিন গার্লস-এ অভিনয়ের মাধ্যমে পূর্ণদৈর্ঘ্য চলচ্চিত্রে তার অভিনয়ের অভিষেক ঘটে। পরবর্তীতে পার্শ্ব-অভিনেত্রী হিসাবে, নাইন লাইভস (২০০৫) ও আলফা ডগ (২০০৬) চলচ্চিত্রে উপস্থিত হন তিনি। ভেরোনিকা মার্স (২০০৪-২০০৬) ইউপিএন টেলিভিশন ধারাবাহিকে একটি গুরুত্বপূর্ণ চরিত্রে এবং এইচবিওর বিগ লাভ (২০০৬-২০১১) টেলিভিশন ধারাবাহিকে মূল ভূমিকায় উপস্থিত হয়েছিলেন সাইফ্রেড। ২০০৮ সালে মামা মিয়া! সঙ্গীতধর্মী চলচ্চিত্রে এবং ২০১৮ সালে মামা মিয়া! হেয়ার উই গো অ্যাগেইন সিক্যুয়াল চলচ্চিত্রে অভিনয় করেন তিনি। এছাড়াও তিনি সলস্টিস (২০০৮), জেনিফার'স বডি (২০০৯), ক্লোয়ি (২০০৯), ডিয়ার জন (২০১০), লেটারস টু জুলিয়েট (২০১০), রেড রাইডিং হুড (২০১১), ইন টাইম (২০১১), লে মিজেরাবল (২০১২), গন (২০১২), লাভলেস (২০১৩), দ্য বিগ ওয়েডিং (২০১৩), এবং সেথ ম্যাকফার্লেন হাস্যরসাত্মক অ্যা মিলিয়ন ওয়েস টু ডাই ইন দ্য ওয়েস্ট (২০১৪) এবং টেড ২ (২০১৫) প্রভৃতি ব্যবসাসফল চলচ্চিত্রে অভিনয় করেছেন। তার অভিনীত অন্যান্য চলচ্চিত্র্রের মধ্যে হোয়াইল উই'য়ার ইয়াং (২০১৪), প্যান (২০১৫), ফাদার্স অ্যান্ড ডটার্স (২০১৬), ফার্স্ট রিফর্মড (২০১৭), দ্য ক্ল্যাপার (২০১৭), অ্যানোন (২০১৮), গ্রিঙ্গো (২০১৮) এবং দি আর্ট অব রেসিং ইন দ্য রেইন (২০১৯) উল্লেখযোগ্য। অভিনয়ে উল্লেখযোগ্য অবদানের জন্য তিনি লোকার্নো আন্তর্জাতিক চলচ্চিত্র উৎসবে শ্রেষ্ঠ অভিনেত্রীর পুরস্কার, এমটিভি মুভি পুরস্কার, টিন চয়েস পুরস্কার সহ একাধিক পুরস্কার পেয়েছেন। ২০১০ সালে সাইফ্রেড ফোর্বসের "দা সেভেন্টিন স্টার টু ওয়াচ" তালিকায় যুক্ত হন।